2015. gada 28. janvārī Rīkojums Nr. 28

Rīgā (prot. Nr. 5 1. §)

**Par Ministru kabineta 2009. gada 28. decembra rīkojuma Nr. 922
"Par atteikumu nodot privatizācijai daļu no apbūvēta zemesgabala (zemes vienības kadastra apzīmējums 8882 008 0729) Rojas novada Rojas pagastā, "Rojas ostā"" atcelšanu daļā**

1. Ar Ministru kabineta 2009. gada 28. decembra rīkojumu Nr. 922 "Par atteikumu nodot privatizācijai daļu no apbūvēta zemesgabala (zemes vienības kadastra apzīmējums 8882 008 0729) Rojas novada Rojas pagastā, "Rojas ostā"" (turpmāk – rīkojums) tika atteikts nodot privatizācijai valstij piederoša apbūvēta zemesgabala (zemes vienības kadastra apzīmējums 8882 008 0729) "Rojas ostā", Rojas pagastā, Rojas novadā, daļu 30300 m2 platībā (turpmāk – apbūvētais zemesgabals), ko aizņem sabiedrībai ar ierobežotu atbildību "Līcis-93" (turpmāk – kapitālsabiedrība) piederošais būvju nekustamais īpašums (17 ēkas un būves) (nekustamā īpašuma kadastra Nr.8882 5080 0010) Ostas ielā 1, Rojā, Rojas pagastā, Rojas novadā (turpmāk – būvju īpašums).

2. Atbilstoši rīkojuma 3.6. apakšpunktam apbūvētais zemesgabals saskaņā ar Ministru kabineta 2008. gada 19. maija noteikumu Nr. 350 "Noteikumi par Rojas ostas robežu noteikšanu" 1. pielikumu atrodas Rojas ostas robežās. Savukārt rīkojuma 5. punktā ir minēts, ka Likuma par ostām 19. panta ceturtā daļa aizliedz ostas pārvaldei ostas zemju, tai skaitā apbūvētā zemesgabala, jebkādu atsavināšanu (privatizāciju). Tādējādi ar rīkojumu Ministru kabinets nolēma atteikt nodot privatizācijai apbūvēto zemesgabalu.

3. Kapitālsabiedrība 2010. gada 1. februārī vērsās Administratīvajā rajona tiesā ar pieteikumu par rīkojuma atcelšanu un pienākuma uzlikšanu Ministru kabinetam izdot kapitālsabiedrībai labvēlīgu administratīvo aktu par apbūvētā zemesgabala nodošanu privatizācijai. Ar Administratīvās rajona tiesas 2012. gada 14. augusta spriedumu lietā Nr. A420655310 kapitālsabiedrības pieteikums tika noraidīts. Par minēto spriedumu kapitālsabiedrība iesniedza apelācijas sūdzību. Pamatojoties uz kapitālsabiedrības lūgumu, Administratīvā apgabaltiesa 2013. gada 25. aprīlī atlika lietas izskatīšanu sakarā ar to, ka 2014. gada 1. februārī bija jāstājas spēkā Ministru kabineta 2012. gada 26. jūnija noteikumiem Nr. 454 "Noteikumi par Rojas ostas robežu noteikšanu" (turpmāk – noteikumi Nr. 454), kas grozīja Rojas ostas teritorijas robežas, un minētajiem noteikumiem varētu būt nozīme lietas izskatīšanā.

4. Ņemot vērā, ka joprojām norisinās tiesvedība par minēto jautājumu, rīkojums nav kļuvis neapstrīdams un tas nav stājies spēkā atbilstoši Administratīvā procesa likuma 76. panta ceturtajai daļai.

5. Atbilstoši noteikumiem Nr. 454 no Rojas ostas teritorijas ir izslēgta zemes vienības daļa (zemes vienības kadastra apzīmējums 8882 008 0728 8028) 1,8291 ha platībā (turpmāk – atdalītā zemes vienība), kas bija daļa no apbūvētā zemesgabala. Līdz ar to uz atdalīto zemes vienību vairs neattiecas Likuma par ostām 19. panta ceturtajā daļā minētie ierobežojumi.

6. Atbilstoši Nekustamā īpašuma valsts kadastra informācijas sistēmas (turpmāk – kadastrs) datiem un kadastrā reģistrētajam atdalītās zemes vienības situācijas plānam uz atdalītās zemes vienības atrodas 10 būves (būvju kadastra apzīmējumi 8882 008 0729 021, 8882 008 0729 033, 8882 008 0729 022, 8882 008 0729 023, 8882 008 0729 024, 8882 008 0729 020, 8882 008 0729 016, 8882 008 0729 031, 8882 008 0729 036 un 8882 008 0729 050), kas ietilpst kapitālsabiedrībai piederošajā būvju īpašumā. Uz atdalītās zemes vienības atrodas arī valsts akciju sabiedrībai "Latvenergo" piederoša ēka (būve) (būves kadastra apzīmējums 8882 008 0728 054).

7. Administratīvā procesa likuma 85. panta pirmajā daļā ir noteikts, ka adresātam nelabvēlīgu tiesisku administratīvo aktu var atcelt jebkurā brīdī, izņemot gadījumu, kad saskaņā ar tiesību normām šāda paša satura administratīvais akts tūlīt būtu jāizdod no jauna.

8. Ievērojot minēto un pamatojoties uz Administratīvā procesa likuma 85. panta pirmo daļu, Ministru kabinets nolemj atcelt rīkojumu daļā par atteikumu nodot privatizācijai atdalīto zemes vienību.

9. Šo rīkojumu saskaņā ar Administratīvā procesa likuma 76. panta otro daļu un 188. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas dienas oficiālajā izdevumā "Latvijas Vēstnesis".

Ministru prezidente Laimdota Straujuma

Ekonomikas ministre Dana Reizniece-Ozola